BRĀĻU ĀBEĻU DOKUMENTĀLĀ FILMA “BALTU CILTIS” 
MĀCĪBU PALĪGMATERIĀLI SKOLOTĀJIEM

Auditorija: 10. - 12. klase
Mācību priekšmeti: Latvijas vēsture, kultūra un māksla, vizuālā māksla
Atslēgvārdi: vēsture, aizvēsture Latvijas teritorijā, baltu tautas, vēstures inscenējumi, baltu mitoloģija, pagāni, kristieši


Saturs:
1. Filmas “Baltu ciltis” saturs un stilistika;
2. Uzdevumi;
3. Tēmas diskusijai klasē.

1. FILMAS “BALTU CILTIS” SATURS UN STILISTIKA

Populārzinātniska dokumentālā filma ar vēsturiskās “realitātes” inscenējumiem un krāšņām animētām epizodēm. Filma stāsta par vienu no vēstures lūzuma punktiem – kristiešu un pagānu sadursmi 13. gadsimtā, kas vēlāk izveidoja latviešu nāciju. Tas ir lielu pārmaiņu laiks šī reģiona vēsturē – mainās politiskās varas, sociālās kārtas, ideoloģijas, vērtības un morāle. 
	Filmas galvenais varonis, tirgotājs Larss no Gotlandes apceļo Baltijas jūras austrumu piekrastes zemes, ko apdzīvo kurši, latgaļi, sēļi, zemgaļi, prūši, jātvingi, galindi, augštaiši un žemaiši, kas tobrīd sasnieguši savu augstāko attīstības pakāpi. 
	Filma tapusi divus gadus, un tajā piedalījušies 500 aktieri no visām Baltijas valstīm. Vēsturiskas rekonstrukcijas un inscenējumi, datoranimācija un zinātnisko ekspertu sagatavots aizkadra teksts ļauj ieskatīties Baltijas reģiona seno tautu, Eiropas pēdējo pagānu dzīvē – ko viņi darīja, kam ticēja un kas viņus darīja stiprus?

2. UZDEVUMI

1. uzdevums. Aptauja

Laiks: apm. 20 min.
Saistītie mācību priekšmeti: vēsture, Latvijas vēsture, kultūra un māksla
Atslēgvārdi:  Aizvēsture Latvijas teritorijā, baltu ciltis, mīti, pagāni, kino

1. Filmā “Baltu ciltis” par kādu naudas vienību Larss nolīga sev apsardzi?
a) Par 1 ozeriņu;
b) Par 2 dālderiem;
c) Par 5 mārkām.

2. Kādam nolūkam izmantoja rotaslietas – saktas un rotadatas?
a) Sociālā statusa apliecinājums;
b) Apģērbu sastiprināšanai kā pogu aizstājējs;
c) Aizsardzība no ļauniem spēkiem.

3. Filmā “Baltu ciltis” minēts, ka viduslaikos vidējais dzīves ilgums bija:
a) 25 - 30 gadi;
b) 30 – 45 gadi;
c) 40 – 50 gadi.

4. Kādēļ cilvēki nēsāja platās aproces (rokassprādzes)?
a) Lai pasargātu roku locītavas no ievainojumiem;
b) Lai noteiktu ķermeņa temperatūru;
c) Ģimenes stāvokļa apliecināšanai - tās nēsāja tikai precēti vīrieši.

5. Baltu ciltīs bija koku kults. Ko simbolizēja ozols?
a) sievieti, sievišķo spēku;
b) vīrieti, vīrišķo spēku;
c) saulgriežus, saulgriežu spēku.

6. Kurš nēsāja rotaslietas?
a) Sievietes;
b) Vīrieši;
c) Bērni.

7. Kurš pirmais mēģināja apkopot latviešu tradīcijas?
a) Pauls Einhorns 17. gadsimtā;
b) Krišjānis Barons 19. gadsimtā;
c) Pēteris Šmits 19. gadsimtā.

8. Filmā “Baltu ciltis” minēts, ka 13. gadsimtā Baltijas jūras austrumu krasta tirdzniecības centrs ir:
a) Pērnava;
b) Rīga;
c) Pleskava.



2. uzdevums. Fragmenta analīze

Laiks: apm. 30 min.
Saistītie mācību priekšmeti: vēsture, Latvijas vēsture, kultūra un māksla
Atslēgvārdi:  Aizvēsture Latvijas teritorijā, baltu ciltis, mīti, pagānisms, kristietība, kino

“Baltu ciltis” video fragments par kristiešu ienākšanu Rīgā. Filmas epizode 00:58:00 – 00:59:59.

Jautājumi diskusijai: 
1) Jūsuprāt, kāpēc pagānu tautās kristietība tika vērtēta tik atšķirīgi – kāds tai brīvprātīgi pievienojās, bet citi pretojās? Vai mūslaiku vēsturē jūs arī varat nosaukt piemērus par vienas grupas vai sabiedrības viedokļu un pārliecību šķelšanos?
2) Vai mūslaiku vēsturē jūs varat nosaukt piemērus par kādas grupas vai sabiedrības viedokļu un pārliecību šķelšanos?


3. TĒMAS DISKUSIJAI KLASĒ 

1) Vēstures atspoguļojums un interpretācija

Laiks: apm. 35 min.
Saistītie mācību priekšmeti: vēsture, Latvijas vēsture, kultūra un māksla
Atslēgvārdi: aizvēsture Latvijas teritorijā, baltu ciltis, mīti, pagāni, kino

Jautājumi diskusijai:
a) Vai vēstures pieraksti ir objektīvs notikumu atspoguļojums?
b) Kā vērtēt vēsturisko notikumu inscenējumus kino, vai tie ir un var būt objektīvi?


2) Kinovaloda populārzinātniskajās dokumentālajās filmās
Laiks: apm. 35 min.
Saistītie mācību priekšmeti: vēsture, Latvijas vēsture, kultūra un māksla, vizuālā māksla
Atslēgvārdi:  Aizvēsture Latvijas teritorijā, baltu ciltis, mīti, pagāni, kino

Jautājumi diskusijai::
a) Kādi kinovalodas paņēmieni izmantoti filmā (inscenējumi, datoranimācija, palēnināti kadri)?
b) Kāds rezultāts un efekts tiek sasniegts ar katru no izmantotajiem kinovalodas paņēmieniem?
c) Kādus kinovalodas paņēmienus jūs esat novērojuši citās populārzinātniskās dokumentālājās filmās?


PAPILDU INFORMATĪVIE MATERIĀLI PAR FILMU: 

Artūra Tomsona recenzija par filmu https://www.kinoraksti.lv/sarunas/baltu-ciltis-bez-senlatviesiem-421

Intervijas ar filmas veidotājiem un filmas apskati https://www.lsm.lv/raksts/kultura/kino-foto-un-tv/dokumentala-drama-baltu-ciltis-13.gadsimta-lielas-parmainas-regiona.a278281
